b'\n_START_ARTICLE_\nOliver Fisher Winchester\n_START_SECTION_\n\xc5\xbdivljenje\n_START_PARAGRAPH_\nOliver Winchester se je rodil star\xc5\xa1ema Samuelu Winchestru in Hannah Bates, odra\xc5\xa1\xc4\x8dal pa je v Bostonu, v ameri\xc5\xa1ki zvezni dr\xc5\xbeavi Massachusetts. Po osnovnem \xc5\xa1olanju je postal vajenec pri tapetniku iz doma\xc4\x8dega kraja, kasneje, leta 1830, pa se je preselil v Baltimore, kjer je postal nadzornik v gradbeni\xc5\xa1tvu. \xc5\xbde leta 1833 je zapustil ta poklic in odprl trgovino z gradbenim materialom._NEWLINE_Leta 1834 se je poro\xc4\x8dil z Jane Ellen Hope, s katero je imel tri otroke, okoli leta 1848 pa se je z dru\xc5\xbeino preselil v New Haven, Connecticut, kjer je odprl eno prvih tovarn za izdelavo mo\xc5\xa1kih srajc v ZDA. Okoli leta 1856 je opazil prilo\xc5\xbenost v oro\xc5\xbearski industriji in kupil dele\xc5\xbe v podjetju Volcanic Arms Company, ki je izdelovalo odli\xc4\x8dne repetirke izumitelja Henryja (po njem poimenovane henryjevke). Leta 1860 je podjetje prevzel in iz njega ustanovil podjetje New Haven Arms Company, to pa je leta 1866 preimenoval v Winchester Repeating Arms Company._NEWLINE_V njegovem podjetju so se pod vodstvom izumitelja Nelsona Kinga lotili prenove in izbolj\xc5\xa1ave takrat \xc5\xbee zelo uveljavljene pu\xc5\xa1ke Herny, ki je leta 1866 dobila novo ime Winchestrova repetirka oz. winchesterka, v letu 1872 pa so za\xc4\x8deli izdelovati tudi enovite naboje zanjo. Kmalu so v tovarni izdelali pol milijona kosov streliva dnevno, kar je prineslo Winchestru ogromne zaslu\xc5\xbeke._NEWLINE_S svojimi pu\xc5\xa1kami je opremljal francosko vojsko v vojni proti Nem\xc4\x8diji ter Tur\xc5\xa1ko vojsko v vojni proti Rusiji._NEWLINE_Kasneje se je Winchester, sicer zagrizen republikanec, podal v politiko in leta 1866 postal podguverner Connecticuta. Na tem polo\xc5\xbeaju se je izkazal kot velik podpornik znanosti in je finan\xc4\x8dno veliko pomagal pri razli\xc4\x8dnih projektih univerze Yale._NEWLINE_Po njegovi smrti je podjetje prevzel sin, William Wirt Winchester, vendar je \xc5\xbee leto po prevzemu umrl za posledicami tuberkuloze.'